Jicchak Sade

Jicchak Sade (: יצחק שדה, narodený ako Jicchak Landsberg; 19. august 1890, Lublin, Ruské impérium – † 21. august 1952, Tel Aviv-Jafo, Izrael) bol židovský vojak, jeden zo zakladateľov jednotiek Palmach, veliteľ Hagany a spolutvorca izraelskej armády. Bol známy aj pod prezývkou „Ha-Zaken“ (Starec).

 Biografia 
Narodil sa v Lubline v Ruskom impériu. Počas prvej svetovej vojny slúžil v ruskej armáde, v ktorej bol vyznamenaný za statočnosť a povýšený na veliteľa práporu. Roku 1920 presídlil pod dojmom správ o smrti Josefa Trumpeldora (s ktorým sa osobne poznal) do vtedajšej mandátnej Palestíny. Tu si zmenil priezvisko na hebrejské Sade (Pole) a okamžite sa zapojil do činnosti židovských jednotiek Hagana. V roku 1921 sa zúčastnil na prvom kurze pre veliteľov Hagany, ktorý sa konal v Tel Avive a v Kfar Giladi.The 20th Century in Eretz Israel. s. 117 

V Palestíne založil pracovné oddiely Gdud Ha-Avoda, ktoré tvorili kolektívy židovskej mládeže nasadzované na verejné práce na výstavbe dopravnej infraštruktúry alebo židovských osád. Po vypuknutí arabského povstania v roku 1936 sa zapojil na veliteľskej úrovni do činnosti Hagany. V nej presadzoval ofenzívnu politiku spočívajúcu v odvetných výpadoch proti arabským ozbrojencom. Prvý protiúder podnikla Hagana pod jeho velením v júni 1936, kedy špeciálna jednotka Ha-Nodedet zasiahla v Judských vrchoch v okolí Jeruzalema.The 20th Century in Eretz Israel. s. 193, 196 Hagana sa koncom 30. rokov 20. storočia podieľala aj na zakladaní nových opevnených osád typu Hradba a veža. Jicchak Sade sa tak priamo zúčastnil napríklad na zriaďovaní kibucu Chanita na libanonských hraniciach.The 20th Century in Eretz Israel. s. 204

Bol jedným zo zakladateľov elitných židovských jednotiek Palmach, a v roku 1941 sa stal ich prvým veliteľom. V tom istom čase sa zároveň podieľal na príprave plánov na prípadnú obranu severnej Palestíny pred očakávaným nacistickým útokom.The 20th Century in Eretz Israel. s. 230

Od roku 1945 bol poverený velením Hagany. V tomto období koordinoval židovský odboj proti pokračujúcej britskej vláde.

Počas vojny za nezávislosť v roku 1948 osobne velil niektorým operáciám. Šlo napríklad o obranu dediny Mišmar ha-Emek v apríli 1948. Zúčastnil sa aj bojov o Jeruzalem. V júli 1948 velil priamo časti vojsk pri Operácii Danny východne od Tel Avivu. Koncom toho istého roku viedol útok na egyptské vojsko v Negevskej púšti. 

Na konci vojny sa stiahol z aktívnej vojenskej služby, ovplyvnil ale výrazne podobu rodiacej sa izraelskej armády. V penzii sa venoval publicistike a písaniu memoárov. Zomrel 21. augusta 1952The 20th Century in Eretz Israel. s. 306 a je pochovaný v kibuci Givat Brenner.

 Referencie 

 Pozri aj 
 Jicchak Rabin

 Iné projekty 

 Zdroj 


Kategória:Izraelské osobnosti židovského pôvodu
Kategória:Ruské osobnosti židovského pôvodu
Kategória:Sionisti
Kategória:Židovskí bojovníci
Kategória:Príslušníci Hagany
Kategória:Izraelskí generáli
Kategória:Osobnosti na izraelských poštových známkach